
На основу члана 41. и 51. Статута града Зворник – пречишћен текст (''Службени гласник града Зворник'', број 5/17) и Правилника о подстицајима у привреди (''Службени гласник града Зворник'', број 5/22), Градоначелник расписује
ЈАВНИ ПОЗИВ
за додјелу средстава из буџета Града Зворника 
за стручно оспособљавање и усавршавање лица високе стручне спреме у 2024. години
I Предмет јавног позива
Предмет јавног позива је додјела средстава из буџета Града Зворника за стручно оспособљавање и усавршавање лица са високом стручном спремом која су на евиденцији ЈУ Завод за запошљавање Републике Српске, Филијала Зворник, Биро Зворник, а немају положен стручни испит.
II Висина средстава
Укупан износ средстава која се додјељују путем јавног позива је 90.000 КМ. 

Средства су бесповратна и додјељују се у фиксном износу од 1.500 КМ мјесечно, за период од 12 мјесеци што укупно износи 18.000 КМ за стручно оспособљавање и усавршавање једног лица високе стручне спреме.
III Право и услови учешћа на јавном позиву

Право учешћа на јавном позиву имају јавне установе са сједиштем на територији града Зворника које обављају дјелатности из области основног, средњег и високог образовања (у даљем тексту: послодавци).
IV Обавезе послодавца

Послодавац је обавезан да за лице са којим је закључио уговор о стручном оспособљавању и усавршавању по овом јавном позиву, исплаћује новчану накнаду са свим доприносима и порезима у складу са законским прописима.
Послодавац може лицу са којим је закључио уговор о стручном оспособљавању и усавршавању по овом јавном позиву, исплаћивати и већу новчану накнаду од утврђеног износа, али обавезе Града Зворника остају у износу који је наведен у тачки II овог јавног позива.

Послодавац је обавезан да лицу са којим је закључио уговор о стручном оспособљавању и усавршавању по овом јавном позиву, обезбједи топли оброк или накнаду за исти, те накнаду за превоз, уколико је то интерним актима послодавца предвиђено.

V Обавезни услови за лица која се стручно оспособљавају и усавршавају 
Послодавац може да закључи уговор о стручном оспособљавању и усавршавању са лицем које испуњава следеће услове:

1) да је држављанин Републике Српске, односно БиХ,
2) да има стално пребивалиште на подручју града Зворник,
3) има завршен најмање први циклус високог образовања,
4) да има општу здравствену способност,
5) да се налази на евиденцији ЈУ Завод за запошљавање Републике Српске, Филијала Зворник, Биро Зворник на дан објављивања јавног позива.
VI Објављивање јавног позива
Овај јавни позив је објављен на огласној табли и интернет страници Града Зворник (www.gradzvornik.org) и код ЈУ Завод за запошљавање Републике Српске, Филијала Зворник, Биро Зворник. 
Јавни позив се може преузети на шалтеру број 7. у Пријемној канцеларији Градске управе Зворник и са интернет странице Града Зворника (www.gradzvornik.org). 

VII Подношење пријава на јавни позив
Јавни позив остаје отворен 20 дана од дана објављивања на огласној табли и интернет страници Града Зворника.

Заинтересовани послодавци треба да поднесу пријаву на прописаном обрасцу који је саставни дио овог јавног позива и да приложе следећа документа:

1) овјерену копију рјешења о регистрацији,
2) Програм стручног оспособљавања и усавршавања. 
Пријаве се достављају у затвореној коверти са назнаком ''Пријава на јавни позив за додјелу средстава из буџета Града Зворника за стручно оспособљавање и усавршавање лица високе стручне спреме у 2024. години​​'', путем поште на адресу Градска управа Зворник, Одјељење за привреду и друштвене дјелатности, Светог Саве 124, 75400 Зворник или лично на шалтер број 7. у Пријемној канцеларији Градске управе Зворник на истој адреси.

Неблаговремене и непотпуне пријаве неће се узимати у разматрање.
VIII Одлучивање по јавном позиву

Обраду и оцјену пријава по јавном позиву врши комисија од три члана коју формира Градоначелник посебним рјешењем. 
Комисија провјерава испуњеност услова дефинисаних Правилником и о подстицајима у привреди (''Службени гласник града Зворник'', број 5/22) и овим јавним позивом те даје Градоначелнику приједлог за додјелу средстава за суфинансирања стручног оспособљавања.

Градоначелник доноси одлуку о додјели средстава и то у року од 8 (осам) дана од дана затварања јавног позива.

Ова одлука ће бити објављена на огласној табли и интернет страници Града Зворника.

На ову одлуку се може изјавити приговор Градоначелнику и то у писаној форми, у року од 8 дана од дана објављивања одлуке. 

Градоначелник ће у року од 15 дана донијети коначну одлуку о додјели средстава.

Послодавац је обавезан да најкасније у року од 15 дана од дана правоснажности коначне одлуке потпише уговор са Градом Зворником којим ће бити регулисана међусобна права и обавезе између послодавца и Града Зворника.

Послодавац је обавезан да најкасније у року од 30 дана од дана потписивања уговора са Градом Зворником, изврши избор лица и са њима закључи уговор о стручном оспособљавању и усавршавању.
Послодавци спроводе процедуру одабира лица у складу са својим интерним актима.

У случају да послодавац не изврши избор одобреног броја лица и са њима не закључи уговор о стучном оспособљавању и усавршавању у предвиђеном року, Град Зворник задржава право да склопи уговор са другим послодавцем који испуњава услове јавног позива.
Послодавац је дужан да за свако изабрано лице достави Одјељењу за привреду и друштвене дјелатности Градске управе Зворник следећу документацију:

1) потврду ЈУ Завод за запошљавање Републике Српске, Филијала Зворник, Биро Зворник  да се лице налазило на евиденцији незапослених 15 дана прије закључивања уговора о стручном оспособљавању и усавршавању,

2) уговор о стручном оспособљавању и усавршавању.
IX Дозначавање средстава
Град Зворник ће исплаћивати авансно, за три мјесеца унапријед.
Послодавац је обавезан да тромјесечно поднесе Одјељењу за привреду и друштвене дјелатности Градске управе Зворник захтјев за рефундацију средстава на обрасцу који је саставни дио овог јавног позива са пратећом доказном документацијом о исплаћеним новчаним накнадама лицима са којима је закључен уговор о стручном оспособљавању и усавршавању (образац Пореске управе Републике Српске број 1002).
X Додатне информације
Додатне информације у вези јавног позива могу се добити у Одјељењу за привреду и друштвене дјелатности, канцеларија број 4, на број телефона 056/232-212 или путем електронске поште privreda@gradzvornik.org.
Број: 02-123-      /24                                                                                    ГРАДОНАЧЕЛНИК

Датум: _____.2024. године                                                                                  
                                                                                                                     Бојан Ивановић
[image: image1.png]